Domenas (biochemija)
Domenas – baltymo sudėtinė dalis, pasižyminti funkciniu ir (arba) sandaros savarankiškumu. Domenus gali sudaryti nuo 30 iki 300 aminorūgščių. Paprastai domenai vienas su kitu susijungia polipeptidine grandinėle. Baltymus gali sudaryti vienas (tokie baltymai vadinami monofunkciniais) arba keletas (du ir daugiau) domenų (polifunkciniai baltymai). Polifunkcinius baltymus gali koduoti vienas arba keletas genų. Domenams, kurių funkcijos analogiškos, būdinga ne tik didelė aminorūgščių homologija, tačiau labai panašios ir jų erdvinės struktūros.